
PËR ÇMIMET DHE TARIFAT

Me qëllim që të ngrihet në një nivel më të lartë puna e organeve shtetërore dhe të ekonomisë në fushën e çmimeve e të tarifave,
Me propozimin e Këshillit të Ministrave, në mbështetje të nenit 67 të Kushtetutës,

KUVENDI POPULLOR I REPUBLIKËS 
POPULLORE SOCIALISTE TË SHQIPËRISË

VENDOSI:

Neni 1

Në Republikën Popullore Socialiste të Shqipërisë çmimet dhe tarifat caktohen në bazë të kërkesave të ligjeve ekonomike të socializmit. Në caktimin e tyre mbahet parasysh vlera e produkteve dhe e mallrave, si dhe faktorët ekonomikë, politikë dhe shoqërorë që lidhen me përsosjen e marrëdhënieve socialiste në prodhim, me forcimin e lidhjeve ekonomike ndërmjet qytetit e fshatit, akumulimin socialist dhe sigurimin e ngritjes së mirëqenies së popullit.

Neni 2

Çmimet e shitjes me shumicë dhe çmimet e shitjes me pakicë të mallrave të prodhuara në vend ose të importuara, çmimet e blerjes nga shteti të produkteve bujqësore e blegtorale të kooperativave bujqësore, çmimet e preventivimit dhe tarifat e shërbimeve në përgjigjëse caktohen nga shteti në mënyrë të centralizuar e të planifikuar dhe janë të detyrueshme për t’u zbatuar nga organet shtetërore, ndërmarrjet, institucionet dhe kooperativat bujqësore.
Shitja e produkteve bujqësore e blegorale dhe kreyrja e riparim-shërbimeve komunale për anëtarët nga kooperativat bujqësore bëhen me çmime e tarifa të miratuara prej tyre, sipas kritereve të rekomanduara nga Këshilli i Minisrave.

Neni 3

Sistemi i çmimeve përfshin:
a) Çmimet e shitjes me shumicë të produkteve të ndërmarrjeve.
b) Çmimet e blerjes nga shteti të produkteve bujqësore e blegtorale të kooperativave bujqësore.
c) Çmimet e preventivimit.
ç) Tarifat e shërbimeve në degë e sektorë të ndryshëm të ekonomisë e të kulturës.
d) Çmimet e shitjes me pakicë të mallrave të përdorimit të gjerë.

Neni 4

Në formimin e çmimeve të shitjes me shumicë të produkteve të ndërmarrjeve mbahen parasysh këto kritere:
- Nxitja e zhvillimit të prodhimit në sasi, llojshmëri e cilësi, kursimi i lëndëve të para dhe i materialeve kryesore, lëndëve djegëse e energjisë elektrike, ulja e shpenzimeve të prodhimit dhe rritja e akumulimit socialist.
- Kostoja e plotë mesatare ose e përparuar e degës për produktet industriale, kostoja e plotë mestare e vendburimeve të varfra në industrinë nxjerrëse, kostoja mesatare e prodhimit të tokave me pjellori të ulët sipas zonave në ndërmarrjet bujqësore, kostoja mesatare e mallrave ose e grup-mallrave për tarifat e transportit.
- Sigurimi i një rentabiliteti optimal, me synim që ndërmarrja të krijojë të ardhurën neto të saj, të nevojshme për të kryer financimin e riprodhimit të zgjeruar me mjetet e veta, si dhe fondet për të stimuluar materialisht punonjësit. Shteti të japë donacion vetëm për raste të veçanta dhe të pranuara prej tij.
- E ardhura neto e centralizuar e shtetit të realizohet aty ku krijohet, jo vetëm për sendet e konsumit, por edhe për mjetet e prodhimit.
- Çmimet e shitjes me shumicë të produkteve e të mallrave diferencohen sipas llojit, asortimentit, numrit, përmasave dhe cilësisë.

Neni 5

Rishikimi i çmimeve me shumicë të bëhet edhe më shpejt se një herë në pesë vjet, për të pasqyruar efektet e ndjeshme në ndryshimin e shpenzimeve, si rrjedhin i faktorëve objektivë (progresit teknik, kushteve të sigurimit të lëndëve të para e atyre energjetike, koniukturës së tregtisë së jashtme etj.).

Neni 6

Çmimet e shitjes me shumicë për mallrat e importit, ku ato prodhohen edhe në vend, njësohen me ato të vendit. Për disa lëndë të para e materiale, të cilat duhen përdorur me kursim, çmimet e shitjes me shumicë mund të caktohen më të larta të atyre që prodhohen në vend. Çmimet e shitjes me shumicë të makinerive e të pajisjeve të importit të ngjashme me ato të vendit, caktohen më të larta.

Neni 7

Në caktimin e çmimeve të blerjes nga shteti të produkteve bujqësore e blegtorale të kooperativave bujqësore mbahen parasysh këto kritere:
- Nxitja e prodhimit bujqësor e blegtoral për treg, duke siguruar leverdinë ekonomike për llojin, cilësinë dhe hershmërinë e prodhimit, krijimin e së ardhurës neto për riprodhimin e zgjeruar në kooperativat bujqësore dhe akumulimin  për shtetin. Çmimet diferencohen për zonat fushore, kodrinore, malore,verilindore, si dhe për kooperativa të veçanta që janë në kushte të përafërta mekëtë zonë.
- Sigurimi i shpërndarjes dhe i rishpërndarjes së të ardhurave kombëtare ndërmjet shtetit dhe kooperativave bujqësore.
- Kostoja mestare e produkteve bujqësore e blegtorale në tokat me pjellori të ulët, sipas zonave.

Neni 8

Çmimet e blerjes së produkteve bujqësore blegtorale të kenë karakter stimulues për tejkalimin e planit të dorëzimeve në shtet. Masa e stimulimit, në varësi nga interesat e ekonomisë për produkte të ndryshme, caktohet nga Këshilli i Ministrave, mekusht që shteti të mos përballojë humbje.

Neni 9

Në caktimin e çmimeve të shitjes me pakicë mbahen parasysh këto kritere:
- Nxitja e shtimit të prodhimit industrial e bujqësor në sasi, llojshmëri e cilësi, për të plotësuar kërkest e popullit me mallra të përdorimit të gjerë.
- Ruajtja e qëndrueshmërisë së çmimeve dhe e nivelit të përgjithshëm të tyre. Për prodhimet e nevojës së parë çmimet të jenë të qëndrueshme dhe relativisht të ulëta, kurse për mallrat e tjera, jo të nevojës së parë dhe për raste të caktuara, çmimet edhe mund të lëvizin, për ta bërë faktorin ofertë-kërkesë nxitje për shtimin e prodhimit të rendimentit të punës dhe plotësimin më mirë të nevojave të punonjësve.
- Sigurimi i ngritjes së vazhdueshme të mirëqenies së masave punonjëse të qytetit e të fshatit, plotësimi i nevojave ekonomike, kulturore e shoqërore të karakterit masiv dhe ngushtimi i dallimeve në nivelin e të ardhurave dhe të jetesës ndërmjet fshatit e qytetit.
- Sigurimi i akumulimit të nevojshëm socialist për vazhdimin e riprodhimit të zgjeruar, zhvillimin e mëtejshëm të sektorëve social-kulturorë dhe forcimin e aftësisë mbrojtëse të Atdheut tonë socialist.

Neni 10

Ndryshimi i çmimeve të shitjes me pakicë për mallrat kryesore e të nevojës së parë, të tarifave të shërbimeve, të çmimeve të blerjes nga shteti të produkteve bujqësore e blegtorale nga kooperativat bujqësore, të tarifave të punimeve të stacioneve të makinave e traktorëve dhe të ujitjes bëhet nga Këshilli i Ministrave dhe organet që caktohen prej tij.

Neni 11

Organet shtetërore dhe ekonomike që kanë të drejtë të caktojnë çmime janë:
a) Këshilli i Ministrave.
b) Ministrat, Komisioni i Planit të Shtetit dhe institucionet e tjera qendrore.
c) Byroja e çmimeve në komitetet ekzekutive të këshillave popullore të rretheve.
d) Drejtorët e ndërmarrjeve dhe kryesitë e kooperativave bujqësore.
Kompetencat e organeve shtetërore e të ekonomisë dhe kriteret për formimin e çmimeve e të tarifave prej tyre miratohen nga Këshilli i Ministrave.

Neni 12

Prodhimi, ndërtimi, shërbimi dhe shitja e produkteve dhe e mallrave pa çmime e tarifa të miratuara, moszbatimi i çmimeve dhe i tarifave për prodhimin, ndërtimin, shërbimin e shitjen, fryrja e prventivave për të realizuar të ardhura më të larta e të pamerituara, si dhe zbatimi i tyre jo në përputhje me sasinë e cilësinë e prodhimit, ndërtimit e të shërbimit, kur këto shkelje nuk formojnë vepër penale, dënohen si kundërvajtje administrative me qortim shoqëror ose me gjobpë deri në 500 lejë nga inspektorët e çmimeve të ministrive, të Komisionit të Planit të Shtetit, të institucioneve të tjera qendrore, të komiteteve ekzekutive të këshillave popullore të rretheve, të ndërmarrjeve e të kooperativave bujqësore.

Neni 13

Kundër vendimit të dënimit mund të bëhet ankim brenda 5 ditëve nga shpallja e vendimit ose e njoftimit të tij, përkatësisht, te ministri, kryetari i Komisionit të Planit të Shtetit, titullari i institucionit tjetër qendror, kryetari i komitetit ekzekutiv të këshillit popullor të rrethit, drejtori i ndërmarrjes dhe te kryetari i kooperativës bujqësore.

Neni 14

Organet që vendosin çmimet, kur gjatë veprimtarisë së tyre vërejnë shkelje që përbëjnë vepër penale, bëjnë kallzim në organet e hetuesisë.

Neni 15

Në dekretin nr.7095, datë 17.1.1987 “Për çmimet, standardet dhe kontrollin e cilësisë”, kreu I shfuqizohet, kurse dispozitat e tjera të tij nuk zbatohen për çmimet e tarifat.

Neni 16

Ky ligj hyn në fuqi 15 ditë pas botimit në Gazetën Zyrtare.

